《游白鹤观》
宋代·李昭玘

春归数十朝，八九不暇出。萌芽日夜发，百觜竞撑突。

驾言谒仙祠，古像怀彷佛。白鹤来何时，苍桧暮萧窣。

云霞断人世，往事已荒忽。解缨濯泉流，深澈几照骨。

毛寒不敢视，下必有神物。昔人斯徜徉，音影讵磨没。

嗟予质污下，见亦被呵咄。仰惭逍遥游，未忍尘土汩。

时须挹高风，为我一吹拂。

作者简介：李昭玘（？～一一二六），字成季，济州钜野（今山东巨野）人。神宗元丰二年（一○七九）进士，任徐州教授。哲宗元祐五年（一○九○），自秘书省正字除校书郎。通判潞州，入为秘书丞、开封府推官。出提点永兴、京西、京东路刑狱。徽宗立，召为右司员外郎，迁太常少卿，出知沧州。崇宁初，入党籍，居闲十五年，自号乐静先生。钦宗靖康元年，以起居舍人召，未赴而卒。有《乐静集》三十卷传世，其中诗四卷，而今存各本均缺第二卷。《宋史》卷三四七有传。　李昭玘诗，以文渊阁《四库全书》本为底本，校以清陆心源藏抄本。新辑集外诗，补于卷末。